स्हाड़ी गली दी खीरली नुक्करा च इक कच्चा, गरसाल कोठू हा। उस कोठू च मौलवी अल्ला रक्खा होर रौंह्दे हुंदे हे। खुदा उनें गी जन्नत बख्शै, बड़े दरवेश किस्मै दे आदमी हे। कदें ओ स्कूल-मास्टर हे, रटायर होने के बाद कोई बीह् (20) ब’रे ओ पंदरां रपेs म्हीने दी पिनशनी उप्पर गुजारा करदे रेह्। इन्नी थोड़ी आमदनी उप्पर गुजारा करना होऐ तां, मेरा ख्याल ऐ जे हर कोई शायर बनी जाग। पर मौलवी होर पैदाशी शायर हे। ओ चांह्दे तां अपनी शायरी दी बदौलत ज्हारें च खेडदे। [आखदे न जे शायर हिन्दोस्तान च भुक्खे मरदे न। पर में अपने तजरबे कन्ने जाननां जे इक पंज-शेरी गज़ल लिखियै पंज-पंज सौ रपेआ कमाया जाई सकदा-ऐ।] बड़े-बड़े शायरें च अज्ज उन्दा नांs हुंदा। पर किस्मती दी मार, मौलवी होर शायरी गी बफर नेईं, खुदा दी देन समझदे हे। इस लेई ओ कदें कुसै मशैह्रे च नेईं गे, कुसै अखबारै जां रसाले च नेईं छपे। ओ आखदे हे जे शायरी मना दी मौज ऐ ते इस मौजै च में कुसै होर गी की शामल करां? इस लेई ओ चौबी घैंटे अपने कोठुआ च पेदे रौंह्दे। बाह्रली दुनियां कन्ने उनें कोई लैन-देन नेईं सा रक्खे दा।